Cuento que la xente de Tuenda ta acabante facer un furmosu trabayu. Un trabayu con xeitu, bien urdíu y cola conciencia de quien sabe que la llave  y el secretu ta na llección de los árboles. Lespíritu humanu ye asina, como los carbayos: los raigaños palpitantes, precíos de sede, afuraquen la tierra hastal miesmu ciernu del ser, y, a la vez, el carbayu ascende hacia la lluz buscando una infinita altura. Al final, yá se sabe: tantes coses que ver per ende, que namorar; tantes coses que meter nel fardel escuru y luminosu de la memoria que ye, como nós, vagamunda y libérrima. Esa ye la xera: añedir un poco de lluz a la lluz del día; guardar, pal iviernu  que vien, un poco de belleza nel horru del mundu.